ଭୁବନେଶ୍ୱର, ଅଗଷ୍ଟ ୧୦ (ଲୋକାଲ ୱାୟାର) : ରାଜ୍ୟରେ ଆଉ ୧୬ ଜଣ କରୋନା ଆକ୍ରାନ୍ତଙ୍କ ମୃତ୍ୟୁ ହୋଇଛି ବୋଲି ସୋମବାର ସ୍ୱାସ୍ଥ୍ୟ ବିଭାଗ କହିଛି ।
୧୬ ଜଣଙ୍କ ମଧ୍ୟରୁ ୧୪ ଜଣଙ୍କର କରୋନା ଜନିତ ମୃତ୍ୟୁ ହୋଇଥିବା ବେଳେ ଅନ୍ୟ ୨ ଜଣ କରୋନାରେ ଆକ୍ରାନ୍ତ ଥିଲେ ମଧ୍ୟ ଅଲଗା କାରଣ ପାଇଁ ତାଙ୍କ ମୃତ୍ୟୁ ହୋଇଥିବା ସରକାର କହିଛନ୍ତି ।
କରୋନାରେ ଜୀବନ ହରାଇଥିବା ୧୪ ଜଣଙ୍କ ମଧ୍ୟରୁ ଗଞ୍ଜାମ ଜିଲ୍ଲାରୁ ସର୍ବାଧିକ ୬ ଜଣ ଥିବାବେଳେ ଖୋର୍ଦ୍ଧା ଓ ନୟାଗଡ଼ ଜିଲ୍ଲାରୁ ୩ ଜଣ ଲେଖାଏଁ ଏବଂ ସୁନ୍ଦରଗଡ଼ ଓ ରାୟଗଡ଼ାରୁ ଜଣେ ଲେଖାଏଁ ଅଛନ୍ତି ।
ଏମାନଙ୍କ ମଧ୍ୟରୁ ଦୁଇ ଜଣ ୫୦ ବର୍ଷୀୟ ପୁରୁଷ କିଡ୍ନୀ ରୋଗରେ ମଧ୍ୟ ପୀଡିତ ଥିଲେ । ୫୫ ବର୍ଷୀୟ ପୁରୁଷ ଜଣକ ମଧୁମେହରେ ପୀଡିତ ଥିଲେ ।
ଅନ୍ୟ ଦୁଇ ଜଣ ଖୋର୍ଦ୍ଧାର ୮୨ ଓ ୬୯ ବର୍ଷୀୟ ପୁରୁଷ । ୮୨ ବର୍ଷୀୟ ପୁରୁଷ ଜଣକ ମଧୁମେହ ଓ ଉଚ୍ଚରକ୍ତଚାପରେ ପୀଡିତ ଥିଲେ । ୬୯ ବର୍ଷୀୟ ପୁରୁଷ ଜଣକ କିଡ୍ନୀ ରୋଗରେ ମଧ୍ୟ ପୀଡିତ ଥିଲେ ।
ନୟାଗଡ଼ ଜିଲ୍ଲାର ୩ ମୃତକ ପୁରୁଷ । ସେମାନଙ୍କ ବୟସ ୩୦, ୩୪ ଓ ୭୮ ବର୍ଷ । ୩୦ ବର୍ଷୀୟ ବ୍ୟକ୍ତି ଜଣକ କିଡ୍ନୀ ରୋଗରେ ପୀଡିତ ଥିଲେ ।
ଏବେ ରାଜ୍ୟରେ କରୋନା ଜନିତ ମୃତ୍ୟୁ ସଂଖ୍ୟା ୨୮୬କୁ ବୃଦ୍ଧି ହୋଇଥିବା ବେଳେ କେବଳ ଗଞ୍ଜାମ ଜିଲ୍ଲାରେ ସର୍ବାଧିକ ୧୩୭ ଜଣଙ୍କ ଜୀବନ ନେଇଛି କରୋନା ।
ସେହିଭଳି ଦୁଇ ଜଣ କରୋନା ଆକ୍ରାନ୍ତଙ୍କ ମୃତ୍ୟୁ ହୋଇଥିଲେ ମଧ୍ୟ ସେମାନଙ୍କର ମୃତ୍ୟୁ କାରଣ ଭିନ୍ନ ବୋଲି ସ୍ୱାସ୍ଥ୍ୟ ବିଭାଗ କହିଛି ।
ଉକ୍ତ ମୃତକଙ୍କ ମଧ୍ୟରୁ ବାଲେଶ୍ୱର ଜିଲ୍ଲାର ଜଣେ ୨୭ ବର୍ଷୀୟା ଯୁବତୀ ଥିବା ବେଳେ ଅନ୍ୟ ଜଣେ ସୁନ୍ଦରଗଡ଼ ଜିଲ୍ଲାର ୪୫ ବର୍ଷୀୟା ମହିଳା ଅଛନ୍ତି ।
